Setu aze ul levr eus ur seurt ne lennan ket alies, met mat eo cheñch peuriñ a-wezhioù ! En em gavet on gant ar skrivagner e Gouel al levrioù e Karaez, hag hennez en doa kemeret amzer o tisplegañ an diabarzh dre ar munut din… en ur brezhoneg espar ! Setu dihunet va churiusted ha goude en em  soñjal un tammig, prenañ al levr.  Perak nem bije ket dibabet ar romant-se, a priori ? Mammennoù an ijin anezhañ zo kaoz. Kemeret en deus harp ar skrivagner war buhez ur plach a zo bet anezhi, Valaida Snow, evit brodañ ur vuhez klok dezhi tro-dro dar pezhig a ouie diwar-benn he buhez gwir. Ar pezh a zispleg mat e-unan, ha forzh penaos e kaver e fin al levr ur vuhezskrid bihan diwar he fenn. Pezh ne blij ket din e-barzh seurt levrioù eo ar meskaj a chell en em ober en empenn, ar fed e vijemp e riskl da gemer harozez ar romant evit ar vaouez gwir… Met gwir eo e oa treutig an darvoudoù bet dalchet soñj anezho evit honnezh, ha dreist da lakaat an ijin da gantreal…  Dre vras em eus kavet plijus al lennadenn, o vezañ mez eus kalz a zarvoudoù hag a suspens er romant : lech ebet da ziskregiñ ur wezh e-barzh ! Met meur a wezh em eus bet tro da soñjal en Dremmoù Arrasate en ur lenn ar romant-mañ ivez : re vuan ez a an traoù, a-benn ar fin, mont a reer a zarvoud da zarvoud, a vro da vro, a  walleur da walleur hep kaout amzer da dennañ e alan… ha non ket me plach ar filmoù-ober ! Plijout a ra din muioch pa vez graet anv eus buhez diabarzh ar penntudennoù… a-fed penntudennoù, neus nemet unan e gwirionez, fiñval a ra kement ma nheller ket tremen kalz a amzer ganti ! Hag an tu gwan pennañ, en oberenn-mañ, eo an diwirheñvelder, a gav din. Gwir eo he doa bet tro ar Valaida wir da seniñ gant tud brudet, met ouzhpennet en deus ar skrivagner un niver digredus anezo, hag e kement lech ma tremene.  Da skouer, pa vez e Breizh dur mare bennak, an abad Perrot eo a zo beleg ar barrez… E Pariz emañ e-touez ar surrealisted hag en em gav, en un doare tost-meurbet a-wezhioù, gant ar pep brasañ eus ar re a oa anavezet neuze ! (O welet se oan krog da vagañ keuz ouzh an dornad tud oa bet disoñjet hag a oa o straniñ du-hont er memes prantad, soñjet m eus e René-Guy Cadou da skouer, pe er sonerien glasel evel re ar strollad ar chwechlod anezho evel Darius Milhaud a oa bet levezonet kalz gant an jazz  koulskoude ! Ma, posubl eo mije ket anavezet an holl ivez   An disoch eo e kaver bihan-tre ar bed gant al levr-mañ !  Diverrañ a ra an amzer, ha neo ket skrivet fall a-fed stil, daoust ma mije kavet daou pe dri fazi reizhskrivañ ^^ koulskoude e tlefe ar gallegerien bezañ ostilhet evit diwrizienañ anezho, atav e kavan domaj un tamm… Ul levr mat eo, met… evel ur bern re all sur ! Neo ket levr ar  bloaz emichañs, kea ! 